ระเบียบกรมการขนส่งทางบก
ระเบียบกรมการขนส่งทางบก
ว่าด้วยการรับรองโรงเรียนสอนขับรถ
พ.ศ. ๒๕๕๕
 

ตามที่ได้มีระเบียบกรมการขนส่งทางบกว่าด้วยการรับรองโรงเรียนสอนขับรถ
พ.ศ. ๒๕๔๗ ลงวันที่ ๒๑ มิถุนายน พ.ศ. ๒๕๔๗ และที่แก้ไขเพิ่มเติมไว้แล้ว นั้น

โดยที่เป็นการสมควรปรับปรุงระเบียบดังกล่าวให้เหมาะสมยิ่งขึ้น
อาศัยอำนาจตามความในข้อ ๔ ข้อ ๕ ข้อ ๑๑ ข้อ ๑๓ ข้อ ๑๕ ข้อ ๑๖ ข้อ ๑๗ ข้อ ๑๘ และข้อ
๑๙ ของกฎกระทรวงว่าด้วยการรับรองโรงเรียนสอนขับรถ พ.ศ. ๒๕๔๖
อธิบดีกรมการขนส่งทางบกวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบกรมการขนส่งทางบกว่าด้วยการรับรองโรงเรียนสอนขับรถ พ.ศ. ๒๕๕๕

ข้อ ๒[๑] ระเบียบนี้ให้ใช้บังคับเมื่อพ้นกำหนด ๙๐
วันนับแต่วันประกาศในราชกิจจานุเบกษาเป็นต้นไป

ข้อ ๓ ให้ยกเลิก
(๑) ระเบียบกรมการขนส่งทางบกว่าด้วยการรับรองโรงเรียนสอนขับรถ พ.ศ.
๒๕๔๗ ลงวันที่ ๒๑ มิถุนายน พ.ศ. ๒๕๔๗
(๒) ระเบียบกรมการขนส่งทางบกว่าด้วยการรับรองโรงเรียนสอนขับรถ
(ฉบับที่ ๒) พ.ศ. ๒๕๕๒ ลงวันที่ ๒๗ พฤศจิกายน พ.ศ. ๒๕๕๒

ข้อ ๔ บรรดาระเบียบ
ข้อบังคับ ประกาศ หรือคำสั่งอื่นใดในส่วนที่กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๕ ในระเบียบนี้
ผู้ออกหนังสือรับรอง หมายความว่า
อธิบดีกรมการขนส่งทางบก และให้หมายความรวมถึง ผู้ซึ่งอธิบดีกรมการขนส่งทางบกมอบหมายสำหรับการขอรับรองโรงเรียนสอนขับรถในเขตกรุงเทพมหานครและขนส่งจังหวัดสำหรับการขอรับรองโรงเรียนสอนขับรถในเขตจังหวัดที่รับผิดชอบ
หนังสือรับรอง หมายความว่า
หนังสือรับรองโรงเรียนสอนขับรถ

ข้อ ๖ ให้รองอธิบดี
(ฝ่ายวิชาการ) กรมการขนส่งทางบก รักษาการตามระเบียบนี้

หมวด ๑
บททั่วไป
 

ข้อ ๗ การยื่นขอรับรองโรงเรียนสอนขับรถให้เป็น
ดังนี้
(๑) โรงเรียนสอนขับรถในเขตกรุงเทพมหานคร ให้ยื่น ณ สำนักสวัสดิภาพการขนส่งทางบก
กรมการขนส่งทางบก
(๒) โรงเรียนสอนขับรถในเขตจังหวัดอื่น ให้ยื่น ณ สถานที่ตาม (๑)
หรือสำนักงานขนส่งจังหวัดที่โรงเรียนสอนขับรถนั้นตั้งอยู่
ให้สำนักสวัสดิภาพการขนส่งทางบกที่รับคำขอรับรองโรงเรียนสอนขับรถในเขตจังหวัดอื่นตรวจสอบเอกสารหลักฐานตามข้อ
๘
ให้ครบถ้วนถูกต้องพร้อมกับจัดเก็บค่าธรรมเนียมและส่งเรื่องให้สำนักงานขนส่งจังหวัดที่โรงเรียนสอนขับรถนั้นตั้งอยู่พิจารณาดำเนินการต่อไป

หมวด ๒
การรับรองโรงเรียนสอนขับรถ
 

ข้อ ๘ ผู้ใดประสงค์จะขอรับการรับรองโรงเรียนสอนขับรถ
ให้ยื่นคำขอตามแบบที่กรมการขนส่งทางบกกำหนดพร้อมด้วยหลักฐาน ดังนี้
(๑) บุคคลธรรมดา
(ก) ภาพถ่ายบัตรประจำตัวประชาชน
หรือภาพถ่ายใบสำคัญประจำตัวคนต่างด้าว
(ข) ภาพถ่ายสำเนาทะเบียนบ้าน
(ค) หลักฐานแสดงกรรมสิทธิ์
หรือสิทธิการใช้สถานที่ของโรงเรียนสอนขับรถ
(ง) แผนที่แสดงที่ตั้งโรงเรียนสอนขับรถ
และแบบแปลนแผนผังอาคารเรียนและสิ่งปลูกสร้างภายในบริเวณโรงเรียนสอนขับรถ
ตลอดจนสนามฝึกหัดขับรถ
(จ)
หลักสูตรและเนื้อหาประกอบการสอนโดยมีรายละเอียดเกี่ยวกับการจัดให้การศึกษา อบรม
และฝึกหัดขับรถทั้งภาคทฤษฎีและภาคปฏิบัติ และการวัดผลไม่ต่ำกว่ามาตรฐานที่กรมการขนส่งทางบกกำหนด
(ฉ)
ระเบียบการหรือข้อกำหนดของโรงเรียนสอนขับรถเกี่ยวกับการเปิดดำเนินการจำนวนผู้ที่จะเข้ารับการศึกษา
วิธีการรับผู้เข้าศึกษา
อัตราและวิธีการเก็บค่าธรรมเนียมการศึกษาและค่าธรรมเนียมอื่น
(๒) ห้างหุ้นส่วนสามัญ
(ก) รายชื่อผู้เป็นหุ้นส่วนทุกคน
(ข) ภาพถ่ายบัตรประจำตัวประชาชน
หรือภาพถ่ายใบสำคัญประจำตัวคนต่างด้าวของผู้เป็นหุ้นส่วนทุกคน
(ค) ภาพถ่ายสำเนาทะเบียนบ้านของผู้เป็นหุ้นส่วนทุกคน
(ง) ตัวอย่างรอยตราประทับของผู้ยื่นคำขอ ๒ ตรา (ถ้ามี)
(จ) เอกสารประกอบตาม (๑) (ค) (ง) (จ) และ (ฉ)
(๓) ห้างหุ้นส่วนสามัญจดทะเบียน ห้างหุ้นส่วนจำกัด บริษัทจำกัด
หรือบริษัทมหาชนจำกัด
(ก) หนังสือรับรองการจดทะเบียนนิติบุคคล
พร้อมภาพถ่ายหนังสือบริคณห์สนธิและข้อบังคับฉบับตีพิมพ์ในกรณีเป็นบริษัทจำกัด
หรือบริษัทมหาชนจำกัด
(ข) ภาพถ่ายบัตรประจำตัวประชาชนและทะเบียนบ้านของหุ้นส่วนหรือกรรมการผู้มีอำนาจลงนามของห้างหุ้นส่วนสามัญจดทะเบียน
ห้างหุ้นส่วนจำกัด บริษัทจำกัด หรือบริษัทมหาชนจำกัด
(ค) ตัวอย่างรอยตราประทับของผู้ยื่นคำขอ ๒ ตรา (ถ้ามี)
(ง) เอกสารประกอบตาม (๑) (ค) (ง) (จ) และ (ฉ)

ข้อ ๙ การขอรับรองโรงเรียนสอนขับรถหลักสูตรการสอนขับรถที่ใช้เพื่อการขนส่งทางบกต้องเป็นไปตามหลักเกณฑ์และเงื่อนไข
ดังนี้
(๑) อาคารสถานที่สำหรับใช้เป็นที่ทำการ
ต้องประกอบด้วยห้องเรียนภาคทฤษฎีซึ่งมีพื้นที่รวมกันไม่น้อยกว่า ๓๐ ตารางเมตร
และมีสภาพเหมาะสมแก่การเรียนการสอน มีอากาศถ่ายเทได้สะดวก
ไม่มีเสียงดังจนเป็นที่รบกวนต่อการเรียนการสอน ห้องทำการ และห้องสุขา
(๒)
มีอุปกรณ์หรือสิ่งอำนวยความสะดวกในการสอนและฝึกหัดขับรถตามที่กรมการขนส่งทางบกกำหนด
หรือให้ความเห็นชอบ
(๓) มีหลักสูตรการสอน การอบรมทั้งภาคทฤษฎีและภาคปฏิบัติ
และการวัดผลไม่ต่ำกว่าหลักสูตรมาตรฐานที่กรมการขนส่งทางบกกำหนด หรือให้ความเห็นชอบ
(๔)
ผู้ฝึกสอนขับรถทั้งภาคทฤษฎีและภาคปฏิบัติต้องเป็นผู้ได้รับใบอนุญาตเป็นผู้ฝึกสอนจากกรมการขนส่งทางบก
(๕)
มีรถสำหรับใช้ในการฝึกหัดขับตามประเภทหลักสูตรที่ได้รับการรับรองและต้องจัดให้มีรถฝึกหัดขับที่มีคันบังคับคู่อย่างน้อย
๑ คัน ซึ่งรถนั้นต้องใช้การได้ดี มีสภาพมั่นคงแข็งแรง
มีเครื่องอุปกรณ์และส่วนควบครบถ้วนถูกต้องตามที่กฎหมายกำหนดและเป็นไปตามมาตรฐานที่กรมการขนส่งทางบกกำหนดหรือให้ความเห็นชอบ
(๖) สนามฝึกหัดขับรถตามแบบแปลนแผนผังมาตรฐานที่กรมการขนส่งทางบกกำหนด
หรือให้ความเห็นชอบ ซึ่งมีความกว้างของถนนไม่น้อยกว่า ๗ เมตร
และมีความยาวไม่น้อยกว่า ๓๐๐ เมตร ภายในสนามประกอบด้วย
(ก) ทางลาดชัน ทางร่วมทางแยก ทางโค้งรูปตัวเอส ทางโค้งเก้าสิบองศา
วงเวียน สะพาน
(ข) บริเวณฝึกหัดการเบรก การเดินหน้าและหยุดรถเทียบทางเท้า
การขับรถเดินหน้าและถอยหลังในทางตรง การขับรถถอยหลังเข้าจอดในช่องว่างด้านซ้าย
การขับรถถอยหลังเข้าจอดในช่องว่างทางตรง ๙๐ องศา การกลับรถทางแคบ
การหยุดรถและออกรถบนทางลาด การถอยหลังเพื่อกลับรถ การฝึกหัดขับรถคอร์สรูปตัวแอล
(ค) เครื่องหมายจราจรและสัญญาณจราจรตามลักษณะของสนามฝึกหัดขับรถ
(ง) ศาลาที่พักระหว่างฝึกหัดขับรถที่มีพื้นที่ไม่น้อยกว่า ๑๕
ตารางเมตร

ข้อ ๑๐ การขอรับรองโรงเรียนสอนขับรถหลักสูตรการสอนขับรถยนต์ต้องเป็นไปตามหลักเกณฑ์และเงื่อนไข
ดังนี้
(๑) มีหลักเกณฑ์ตามที่กำหนดในข้อ ๙ (๑) (๒) (๓) และ (๔)
(๒) มีรถสำหรับใช้ในการฝึกหัดขับที่ใช้การได้ดี มีสภาพมั่นคงแข็งแรง
มีอุปกรณ์และส่วนควบครบถ้วนถูกต้องตามที่กฎหมายกำหนด
และเป็นไปตามมาตรฐานที่กรมการขนส่งทางบกกำหนดหรือให้ความเห็นชอบ
(๓) สนามฝึกหัดขับรถตามแบบแปลนแผนผังมาตรฐานที่กรมการขนส่งทางบกกำหนด
หรือให้ความเห็นชอบ ซึ่งมีความกว้างของถนนไม่น้อยกว่า ๖ เมตร และมีความยาวไม่น้อยกว่า
๓๐๐ เมตร ภายในสนามประกอบด้วย
(ก) ทางลาดชัน ทางร่วมทางแยก ทางโค้งรูปตัวเอส ทางโค้งเก้าสิบองศา
วงเวียน สะพาน
(ข) บริเวณฝึกหัดการเบรก การเดินหน้าและหยุดรถเทียบทางเท้า
การขับรถเดินหน้าและถอยหลังในทางตรง การขับรถถอยหลังเข้าจอดในช่องว่างด้านซ้าย
การขับรถถอยหลังเข้าจอดในช่องว่างทางตรง ๙๐ องศา การกลับรถทางแคบ
การหยุดรถและออกรถบนทางลาด การถอยหลังเพื่อกลับรถ การฝึกหัดขับรถคอร์สรูปตัวแอล
(ค) เครื่องหมายจราจรและสัญญาณจราจรตามลักษณะของสนามฝึกหัดขับรถ
(ง) ศาลาที่พักระหว่างฝึกหัดขับรถที่มีพื้นที่ไม่น้อยกว่า ๑๕
ตารางเมตร

ข้อ ๑๑ การขอรับรองโรงเรียนสอนขับรถหลักสูตรการสอนขับรถจักรยานยนต์ต้องเป็นไปตามหลักเกณฑ์และเงื่อนไข
ดังนี้
(๑) มีหลักเกณฑ์ตามที่กำหนดในข้อ ๙ (๑) (๒) (๓) และ (๔)
(๒) มีรถจักรยานยนต์สำหรับใช้ในการฝึกหัดขับที่ใช้การได้ดี
มีสภาพมั่นคงแข็งแรง มีอุปกรณ์และส่วนควบครบถ้วนถูกต้องตามที่กฎหมายกำหนด
และเป็นไปตามมาตรฐานที่กรมการขนส่งทางบกกำหนดหรือให้ความเห็นชอบ
(๓) สนามฝึกหัดขับรถตามแบบแปลนแผนผังมาตรฐานที่กรมการขนส่งทางบกกำหนด
หรือให้ความเห็นชอบ ซึ่งมีความกว้างของถนนไม่น้อยกว่า ๔ เมตร และมีความยาวไม่น้อยกว่า
๓๐๐ เมตร ภายในสนามประกอบด้วย
(ก) ทางลาดชัน ทางร่วมทางแยก ทางโค้งรูปตัวเอส ทางโค้งเก้าสิบองศา
วงเวียน สะพาน
(ข) บริเวณฝึกหัดการเบรก การทรงตัวบนไม้กระดาน
การฝึกหัดขับคอร์สรูปตัวแอล การฝึกหัดขับคอร์สเลขแปด
การควบคุมคันเร่งและความคล่องตัว การทรงตัวบนไม้รางลูกระนาด
(ค) เครื่องหมายจราจรและสัญญาณจราจรตามลักษณะของสนามฝึกหัดขับรถ
(ง) ศาลาที่พักระหว่างฝึกหัดขับรถที่มีพื้นที่ไม่น้อยกว่า ๑๕
ตารางเมตร

ข้อ ๑๒ ผู้ออกหนังสือรับรองจะออกหนังสือรับรองได้เมื่อ
(๑) เอกสารหลักฐานครบถ้วนถูกต้องตามที่กำหนดไว้ในข้อ ๘
(๒) อาคารสถานที่
อุปกรณ์หรือสิ่งอำนวยความสะดวกในการสอนและฝึกหัดขับรถ หลักสูตรการสอนและการอบรม
ผู้ฝึกสอนขับรถ รถสำหรับใช้ในการฝึกหัดขับ และสนามฝึกหัดขับรถ เป็นไปตามที่กำหนดไว้ในข้อ
๙ ข้อ ๑๐ หรือข้อ ๑๑ แล้วแต่กรณี
(๓) ผู้ขอรับหนังสือรับรองไม่เคยถูกยกเลิกหนังสือรับรอง
เว้นแต่ได้ถูกยกเลิกหนังสือรับรองมาแล้วไม่น้อยกว่า ๕
ปีนับแต่วันที่ถูกยกเลิกหนังสือรับรองครั้งหลังสุด
(๔) ผู้ขอรับหนังสือรับรองไม่เป็นบุคคลวิกลจริต คนไร้ความสามารถ
หรือคนเสมือนไร้ความสามารถ
ในกรณีที่ผู้ขอรับหนังสือรับรองเป็นนิติบุคคล หุ้นส่วนหรือกรรมการผู้มีอำนาจลงนามของนิติบุคคลนั้นต้องไม่มีลักษณะต้องห้ามตาม
(๓)
หรือเคยเป็นหุ้นส่วนหรือกรรมการผู้มีอำนาจลงนามของนิติบุคคลซึ่งมีลักษณะต้องห้ามตาม
(๓) ด้วย

ข้อ ๑๓ เมื่อได้รับคำขอและหลักฐานประกอบคำขอครบถ้วนถูกต้องแล้ว
ให้จัดเก็บค่าธรรมเนียมคำขอและดำเนินการ ดังนี้
(๑)
ตรวจสอบและพิจารณาความถูกต้องเหมาะสมของแผนที่แสดงที่ตั้งโรงเรียนสอนขับรถแบบแปลนแผนผังอาคารเรียนและสิ่งปลูกสร้างภายในบริเวณโรงเรียนสอนขับรถ
สนามฝึกหัดขับรถหลักสูตรการสอน ระเบียบการหรือข้อกำหนดของโรงเรียนสอนขับรถ
(๒) รวบรวมข้อมูลที่ได้และดำเนินการ ดังนี้
(ก)
กรณีโรงเรียนสอนขับรถที่ขอรับรองมีหลักเกณฑ์และมาตรฐานเป็นไปตามที่กรมการขนส่งทางบกกำหนด
ให้ดำเนินการออกหนังสือรับรองให้แก่ผู้ขอรับหนังสือรับรองโดยไม่ชักช้า
(ข)
กรณีโรงเรียนสอนขับรถที่ขอรับรองมีหลักเกณฑ์และมาตรฐานแตกต่างไปจากที่กรมการขนส่งทางบกกำหนด
ให้พิจารณาพร้อมเสนอความเห็นส่งให้คณะกรรมการซึ่งอธิบดีแต่งตั้งพิจารณาเพื่อให้ความเห็นชอบ

ข้อ ๑๔ ให้คณะกรรมการที่ได้รับแต่งตั้งพิจารณาให้ความเห็นชอบหรือไม่เห็นชอบพร้อมความเห็นประกอบเป็นลายลักษณ์อักษร
และให้สำนักสวัสดิภาพการขนส่งทางบก หรือสำนักงานขนส่งจังหวัด แล้วแต่กรณี
พิจารณาดำเนินการตามมติคณะกรรมการต่อไป

ข้อ ๑๕ กรณีผู้ขอรับหนังสือรับรองยังไม่มีความพร้อมด้านอาคารสถานที่
อุปกรณ์หรือสิ่งอำนวยความสะดวกในการสอนและฝึกหัดขับรถ รถสำหรับฝึกหัดขับ
และสนามฝึกหัดขับรถ หรือมีแต่ยังไม่ครบถ้วนให้ผู้ออกหนังสือรับรองพิจารณาอนุญาตในหลักการ
โดยกำหนดให้ผู้ขอรับหนังสือรับรองดำเนินการให้แล้วเสร็จภายในเวลาที่กำหนด
ในกรณีไม่สามารถดำเนินการให้แล้วเสร็จภายในระยะเวลาที่กำหนดในวรรคหนึ่ง
ให้ผู้ขอรับหนังสือรับรองแสดงเหตุผลเพื่อขอขยายระยะเวลาออกไปได้อีกหนึ่งคราว
แต่ไม่เกิน ๑๘๐ วันนับแต่วันครบกำหนดตามวรรคหนึ่ง
ถ้ามิได้ดำเนินการให้แล้วเสร็จภายในระยะเวลาที่กำหนด
ให้ถือว่าผู้นั้นไม่ประสงค์จะขอรับรองโรงเรียนสอนขับรถและให้การพิจารณาคำขอเป็นอันสิ้นสุดลง
แต่ไม่ตัดสิทธิที่จะยื่นคำขอให้รับรองโรงเรียนสอนขับรถใหม่

ข้อ ๑๖ ผู้ขอรับหนังสือรับรองที่ได้ดำเนินการจัดให้มีอาคารสถานที่
อุปกรณ์หรือสิ่งอำนวยความสะดวกในการสอนและฝึกหัดขับรถ รถสำหรับฝึกหัดขับ
และสนามฝึกหัดขับรถครบถ้วนถูกต้องภายในระยะเวลาที่กำหนดตามข้อ ๑๕ แล้ว
ต้องแจ้งต่อผู้ออกหนังสือรับรอง ณ สำนักสวัสดิภาพการขนส่งทางบกหรือสำนักงานขนส่งที่โรงเรียนสอนขับรถนั้นตั้งอยู่เพื่อให้ทำการตรวจสอบ
หากถูกต้องตามหลักการที่ได้รับอนุญาต
ให้ผู้ออกหนังสือรับรองดำเนินการออกหนังสือรับรองโดยไม่ชักช้า

ข้อ ๑๗ ให้สำนักงานขนส่งจังหวัดที่ออกหนังสือรับรองจัดส่งสำเนาหนังสือรับรอง
พร้อมทั้งสำเนาเรื่องการขอดำเนินการขอรับรองโรงเรียนสอนขับรถและการเปลี่ยนแปลงอื่น
ส่งให้ สำนักสวัสดิภาพการขนส่งทางบก

ข้อ ๑๘ ผู้ได้รับหนังสือรับรองซึ่งมีคุณสมบัติและปฏิบัติตามหลักเกณฑ์และเงื่อนไขที่อธิบดีประกาศกำหนดจะได้รับสิทธิในการออกหนังสือรับรองผลการเรียนให้แก่ผู้เข้ารับการศึกษาเพื่อใช้เป็นหลักฐานยกเว้นการอบรมภาคทฤษฎีสำหรับการขอรับใบอนุญาตขับรถชั่วคราว
หรือประกอบการขอรับใบอนุญาตขับรถ
หรือต่ออายุใบอนุญาตขับรถโดยไม่ต้องเข้ารับการอบรมและทดสอบกับกรมการขนส่งทางบก

หมวด ๓
การต่ออายุหนังสือรับรอง
 

ข้อ ๑๙ ผู้ได้รับหนังสือรับรองผู้ใดประสงค์จะขอต่ออายุหนังสือรับรอง
ให้ยื่นคำขอ ณ สำนักสวัสดิภาพการขนส่งทางบก หรือสำนักงานขนส่งจังหวัด
ที่โรงเรียนสอนขับรถนั้นตั้งอยู่ แล้วแต่กรณี พร้อมด้วยภาพถ่ายหนังสือรับรองหรือใบแทนและเอกสารอื่นใด
เฉพาะที่มีการแก้ไขเปลี่ยนแปลงก่อนวันที่หนังสือรับรองสิ้นอายุไม่น้อยกว่า ๖๐ วัน
การยื่นขอต่ออายุหนังสือรับรองที่พ้นกำหนดเวลาตามวรรคหนึ่ง
หากประสงค์จะดำเนินการโรงเรียนสอนขับรถต่อไป
ให้ยื่นคำขอรับการรับรองโรงเรียนสอนขับรถใหม่ และให้นำความในหมวด ๑ และหมวด ๒
ของระเบียบนี้มาใช้บังคับ

ข้อ ๒๐ เมื่อได้รับคำขอและเอกสารตามข้อ ๑๙ แล้ว
ให้จัดเก็บค่าธรรมเนียมคำขอและตรวจสอบโรงเรียนสอนขับรถนั้นและประวัติการดำเนินการ
ผู้ออกหนังสือรับรองจะอนุญาตให้ต่ออายุหนังสือรับรองได้เมื่อ
(๑) อาคารสถานที่
อุปกรณ์หรือสิ่งอำนวยความสะดวกในการสอนและฝึกหัดขับรถ หลักสูตรการสอนและการอบรม
ผู้ฝึกสอนขับรถ รถสำหรับใช้ในการฝึกหัดขับ และสนามฝึกหัดขับรถ เป็นไปตามที่กำหนดไว้ในข้อ
๙ ข้อ ๑๐ หรือข้อ ๑๑ แล้วแต่กรณี
(๒) ผู้ขอต่ออายุหนังสือรับรองไม่มีการกระทำความผิด
หรืออยู่ระหว่างถูกสั่งระงับใช้หนังสือรับรองเป็นการชั่วคราว
เว้นแต่การกระทำผิดได้สิ้นไปหรือได้รับการแก้ไข หรือระยะเวลาการระงับใช้หนังสือรับรองได้ล่วงพ้นไปแล้ว
โรงเรียนสอนขับรถแห่งใดที่ไม่เป็นไปตามที่กำหนดใน (๑)
ให้ผู้ขอต่ออายุหนังสือรับรองดำเนินการปรับปรุงแก้ไขให้แล้วเสร็จภายใน ๓๐
นับแต่วันที่ได้รับแจ้งเป็นหนังสือ
ถ้ามิได้ดำเนินการให้แล้วเสร็จภายในระยะเวลาที่กำหนด ให้ถือว่าผู้นั้นไม่ประสงค์จะขอต่ออายุหนังสือรับรองและให้การพิจารณาคำขอเป็นอันสิ้นสุดลง

หมวด ๔
การเลิกดำเนินการโรงเรียนสอนขับรถ
 

ข้อ ๒๑ ในกรณีที่ผู้ได้รับหนังสือรับรองประสงค์จะขอเลิกดำเนินการโรงเรียนสอนขับรถให้มีหนังสือแจ้ง
ต่อผู้ออกหนังสือรับรองไม่น้อยกว่า ๓๐ วัน ก่อนวันที่จะเลิกดำเนินการ
เมื่อผู้ออกหนังสือรับรองพิจารณาแล้วไม่มีเหตุขัดข้องในการขอเลิกดำเนินการโรงเรียนสอนขับรถตามวรรคหนึ่ง
ให้แจ้งผลให้ผู้ยื่นคำขอทราบและให้หนังสือรับรองนั้นสิ้นผลเมื่อถึงกำหนดเลิกดำเนินการสำหรับโรงเรียนสอนขับรถที่ตั้งอยู่ในเขตจังหวัดอื่นนอกจากกรุงเทพมหานครให้สำนักงานขนส่งจังหวัดแจ้งเรื่องการขอเลิกดำเนินการดังกล่าวให้สำนักสวัสดิภาพการขนส่งทางบกทราบด้วย

หมวด ๕
ข้อปฏิบัติของโรงเรียนสอนขับรถ
 

ข้อ ๒๒ ผู้ได้รับหนังสือรับรองต้องปฏิบัติ
ดังนี้
(๑) จัดให้มีการเรียนการสอนและการอบรมตามหลักสูตรในภาคทฤษฎีและภาคปฏิบัติตามหลักสูตรมาตรฐานที่กรมการขนส่งทางบกกำหนด
หรือให้ความเห็นชอบ
(๒) จัดให้มีผู้ฝึกสอนขับรถตามประเภทโรงเรียนที่ได้รับการรับรอง
ซึ่งผู้ฝึกสอนขับรถนั้นต้องเป็นผู้ได้รับอนุญาตจากกรมการขนส่งทางบก
(๓) แสดงหนังสือรับรองหรือใบแทนหนังสือรับรองไว้ในที่เปิดเผย
สามารถมองเห็นได้ง่ายภายในบริเวณโรงเรียนสอนขับรถ
(๔)
จัดให้มีการทดสอบร่างกายเบื้องต้นตามหลักเกณฑ์และวิธีการที่กรมการขนส่งทางบกกำหนดก่อนการรับสมัคร
(๕) ดูแลและปรับปรุงอาคารสถานที่
อุปกรณ์หรือสิ่งอำนวยความสะดวกในการสอนและฝึกหัดขับรถรถสำหรับใช้ในการฝึกหัดขับ
และสนามฝึกหัดขับรถให้อยู่ในสภาพที่สามารถใช้การได้ดีอยู่เสมอ
(๖)
จัดให้มีการทดสอบผู้เข้ารับการศึกษาตามหลักสูตรมาตรฐานที่กรมการขนส่งทางบกกำหนดหรือให้ความเห็นชอบก่อนออกหนังสือรับรองผลการเรียน
(๗) จัดทำหนังสือรับรองผลการเรียนเพื่อใช้เป็นหลักฐานยกเว้นการอบรมภาคทฤษฎีสำหรับการขอรับใบอนุญาตขับรถชั่วคราว
หรือประกอบการขอรับใบอนุญาตขับรถ
หรือต่ออายุใบอนุญาตขับรถตามแบบที่กำหนดท้ายระเบียบ
(๘) จัดทำรายงานการรับสมัครเรียน บันทึกการเรียนการสอน ผลการทดสอบ
และผลการอบรมของผู้เข้ารับการศึกษาทุกคน
จัดเก็บไว้ที่สำนักงานและให้จัดทำเป็นรายงานประจำเดือนตามแบบที่กำหนดท้ายระเบียบ
จัดส่งให้สำนักสวัสดิภาพการขนส่งทางบก หรือสำนักงานขนส่งจังหวัด แล้วแต่กรณี
ภายในวันที่ ๑๕ ของเดือนถัดไป
การส่งรายงานประจำเดือนจะจัดส่งในรูปแบบเอกสาร
ทางสื่ออิเล็กทรอนิกส์หรือโดยวิธีอื่นใดตามที่กรมการขนส่งทางบกกำหนดก็ได้
(๙) จัดเก็บค่าธรรมเนียมตามอัตราที่กรมการขนส่งทางบกกำหนด
(๑๐) จัดส่งบัญชีรถฝึกหัดขับและบัญชีรายชื่อผู้ฝึกสอนขับรถ
พร้อมสำเนาใบอนุญาตเป็นผู้ฝึกสอนขับรถให้ สำนักสวัสดิภาพการขนส่งทางบก
หรือสำนักงานขนส่งจังหวัด แล้วแต่กรณี เห็นชอบก่อนดำเนินการสอน หรือภายใน ๑๕ วัน
นับแต่วันที่มีการเปลี่ยนแปลง
(๑๑) สอดส่อง ดูแลผู้ฝึกสอนขับรถมิให้กระทำการในลักษณะไม่สมควร
หรือไม่เหมาะสมกับผู้เข้ารับการศึกษาในขณะปฏิบัติหน้าที่
(๑๒) ปฏิบัติตามหลักเกณฑ์และเงื่อนไขอื่น ๆ
ตามที่ได้รับการรับรองให้ดำเนินการโรงเรียนสอนขับรถ

ข้อ ๒๓ ในกรณีผู้ได้รับหนังสือรับรองประสงค์จะปรับปรุงแก้ไขหรือเปลี่ยนแปลงรายการ
ดังต่อไปนี้
ให้ยื่นคำขอต่อผู้ออกหนังสือรับรองเพื่อขอรับความเห็นชอบก่อนดำเนินการไม่น้อยกว่า
๓๐ วัน
(๑) อาคารสถานที่
(๒) อุปกรณ์หรือสิ่งอำนวยความสะดวกในการสอนและฝึกหัดขับรถ
(๓) หลักสูตรการสอนและการอบรม
(๔) สนามฝึกหัดขับรถ

ข้อ ๒๔ ผู้ได้รับหนังสือรับรองซึ่งถูกระงับใช้หนังสือรับรองเป็นการชั่วคราว
ถูกยกเลิกหนังสือรับรองเลิกดำเนินการ หรือลดประเภทหลักสูตรการเรียนการสอน
เป็นเหตุให้ผู้เข้ารับการศึกษาไม่ได้รับการศึกษาอบรมต่อเนื่องจนจบหลักสูตร
ผู้ได้รับหนังสือรับรองต้องจัดให้ผู้เข้ารับการศึกษานั้นเข้าเรียนต่อเนื่องในโรงเรียนสอนขับรถที่มีมาตรฐานเดียวกันโดยความยินยอมของผู้เข้ารับการศึกษาภายใน
๑๕ วัน นับแต่วันที่ได้รับคำสั่งของผู้ออกหนังสือรับรอง

หมวด ๖
การวาง
เปลี่ยนแปลง คืน และเบิกจ่ายหลักทรัพย์
 

ข้อ ๒๕ ผู้ได้รับหนังสือรับรองต้องวางหลักทรัพย์เป็นหนังสือค้ำประกันของธนาคารภายในประเทศ
หรือพันธบัตรรัฐบาลไทยชนิดที่ขายคืนได้ก่อนครบกำหนดชำระเงินต้นอย่างใดอย่างหนึ่งหรือรวมกันก็ได้
ในกรณีผู้ได้รับหนังสือรับรองนำพันธบัตรมาวางเป็นหลักทรัพย์ต้องโอนกรรมสิทธิ์ในพันธบัตรนั้นให้แก่กรมการขนส่งทางบก
จำนวนหรือมูลค่าของหลักทรัพย์ตามวรรคหนึ่ง
ให้อธิบดีประกาศกำหนดตามประเภทหลักสูตรการสอนขับรถและจำนวนผู้เข้าเรียน

ข้อ ๒๖ ผู้ได้รับหนังสือรับรองต้องยื่นขอวางหลักทรัพย์พร้อมด้วยหลักทรัพย์ภายใน
๑๕ วัน นับแต่วันออกหนังสือรับรอง
แต่ทั้งนี้ต้องก่อนเปิดดำเนินการโรงเรียนสอนขับรถ
ในกรณีผู้ได้รับหนังสือรับรองประสงค์จะเปลี่ยนแปลงหลักทรัพย์ที่วางไว้
ให้ผู้ได้รับหนังสือรับรองยื่นขอพร้อมด้วยหนังสือสำคัญรับรองการวางหลักทรัพย์และหลักทรัพย์ที่ประสงค์จะนำมาวางแทนหลักทรัพย์เดิม

ข้อ ๒๗ การเก็บรักษาหลักทรัพย์ที่เป็นพันธบัตรให้ลงบัญชีและจัดทำทะเบียนคุมหลักทรัพย์ตามระบบบัญชีของส่วนราชการ
และเก็บรักษาพันธบัตรไว้ในตู้นิรภัย ณ สำนักบริหารการคลังและรายได้กรมการขนส่งทางบก
หรือสำนักงานขนส่งจังหวัด แล้วแต่กรณี
ในกรณีหลักทรัพย์เป็นหนังสือค้ำประกันของธนาคารให้จัดเก็บรักษารวมไว้ในเรื่องการดำเนินการขอรับรองโรงเรียนสอนขับรถนั้น
หรือแยกจัดเก็บไว้ต่างหากเพื่อป้องกันการสูญหายและให้สามารถค้นหาได้ง่าย

ข้อ ๒๘ การคืนหลักทรัพย์ให้กระทำได้ในกรณี
ดังต่อไปนี้
(๑) ผู้ออกหนังสือรับรองสั่งยกเลิกหนังสือรับรอง
(๒) ผู้ได้รับหนังสือรับรองแจ้งเลิกดำเนินการโรงเรียนสอนขับรถ
(๓)
ผู้ได้รับหนังสือรับรองได้รับอนุญาตให้ลดประเภทหลักสูตรที่ขอรับรอง
(๔) เมื่อครบอายุตามหนังสือรับรองและผู้ได้รับหนังสือรับรองไม่ประสงค์จะต่ออายุหนังสือรับรอง

ข้อ ๒๙ ผู้ได้รับหนังสือรับรองที่มีความประสงค์จะขอคืนหลักทรัพย์
ให้ยื่นขอพร้อมหนังสือสำคัญรับรองการวางหลักทรัพย์
ถ้ากรณีหนังสือสำคัญรับรองการวางหลักทรัพย์สูญหายให้นำหลักฐานการรับแจ้งความของพนักงานสอบสวนมาแสดง

ข้อ ๓๐ การเบิกจ่ายหลักทรัพย์ให้นำไปเป็นค่าใช้จ่ายในการจัดให้ผู้เข้ารับการศึกษาที่ยังไม่จบหลักสูตรเข้ารับการศึกษา
อบรม และฝึกหัดขับรถได้อย่างต่อเนื่องในกรณี ดังต่อไปนี้
(๑) ผู้ได้รับหนังสือรับรองถูกยกเลิกหนังสือรับรอง
(๒) ผู้ได้รับหนังสือรับรองเลิกดำเนินการโรงเรียนสอนขับรถ
(๓)
ผู้ได้รับหนังสือรับรองได้รับอนุญาตให้ลดประเภทหลักสูตรที่ขอรับรอง
ในกรณีที่หลักทรัพย์มีจำนวนหรือมูลค่าลดน้อยลง
ผู้ออกหนังสือรับรองมีอำนาจสั่งให้ผู้ได้รับหนังสือรับรองนำหลักทรัพย์มาเพิ่มเติมให้ครบจำนวนหรือมูลค่าตามที่กำหนดไว้ภายใน
๑๕ วัน นับแต่วันที่ได้รับคำสั่ง
ถ้าหลักทรัพย์ที่ใช้จ่ายไปแล้วเหลือจำนวนเท่าใดให้คืนแก่ผู้ได้รับหนังสือรับรอง
แต่หากใช้จ่ายไปแล้วไม่เพียงพอผู้ได้รับหนังสือรับรองต้องรับผิดชอบให้ครบถ้วนภายใน
๑๕ วันนับแต่วันที่ได้รับแจ้งจากผู้ออกหนังสือรับรองเป็นหนังสือ

ข้อ ๓๑ ให้ผู้อำนวยการสำนักสวัสดิภาพการขนส่งทางบกหรือผู้ได้รับมอบหมาย
และขนส่งจังหวัดหรือผู้ได้รับมอบหมาย แล้วแต่กรณี
รับผิดชอบในการออกหนังสือสำคัญรับรองการวางหลักทรัพย์ตามแบบที่กำหนดท้ายระเบียบ
และพิจารณาตรวจสอบการขอคืนหลักทรัพย์

ข้อ ๓๒ ดอกผลอันเกิดจากหลักทรัพย์ที่เป็นพันธบัตร
ให้ผู้ได้รับหนังสือรับรองรับจากผู้ออกพันธบัตรโดยตรง

ข้อ ๓๓ ให้หัวหน้าส่วนการเงินหรือผู้ได้รับมอบหมาย
ในกรณีการวางหลักทรัพย์ ณ กรมการขนส่งทางบก
ขนส่งจังหวัดหรือผู้ได้รับมอบหมายในกรณีการวางหลักทรัพย์ ณ
สำนักงานขนส่งจังหวัดรับผิดชอบในการดำเนินการสำหรับหลักทรัพย์นั้น ดังนี้
(๑) การรับหลักทรัพย์ที่เป็นพันธบัตร
(๒)
การจัดทำและลงรายการในบัญชีและทะเบียนคุมหลักทรัพย์ตามระบบบัญชีของส่วนราชการ
(๓) การเบิกจ่ายและการคืนหลักทรัพย์
(๔) จัดให้ผู้รับวางหลักทรัพย์ลงนามเป็นหลักฐานแสดงการได้รับหลักทรัพย์ไว้ในทะเบียนคุมหลักทรัพย์

หมวด ๗
การตักเตือน
การระงับใช้หนังสือรับรอง และการยกเลิกหนังสือรับรอง
 

ข้อ ๓๔ ผู้ได้รับหนังสือรับรองผู้ใดดำเนินการสอนและอบรมไม่เป็นไปตามหลักสูตรที่กรมการขนส่งทางบกกำหนด
หรือให้ความเห็นชอบ หรืออนุญาตให้ผู้ที่ไม่ได้รับใบอนุญาตเป็นผู้ฝึกสอนขับรถเข้าสอนในโรงเรียนสอนขับรถของตน
หรือไม่จัดให้มีการทดสอบก่อนการรับสมัคร
หรือการทดสอบเพื่อวัดผลการเรียนตามที่กรมการขนส่งทางบกกำหนด หรือให้ความเห็นชอบ
ให้ผู้ออกหนังสือรับรองระงับใช้หนังสือรับรองเป็นการชั่วคราวไม่เกิน ๖ เดือน
ผู้ได้รับหนังสือรับรองผู้ใดถูกระงับใช้หนังสือรับรองเป็นการชั่วคราว
๒ ครั้ง ภายในช่วงอายุหนังสือรับรอง ให้ผู้ออกหนังสือรับรองยกเลิกหนังสือรับรอง

ข้อ ๓๕ ผู้ได้รับหนังสือรับรองผู้ใดไม่ดูแลและปรับปรุงอาคารสถานที่
อุปกรณ์หรือสิ่งอำนวยความสะดวกในการสอนและฝึกหัดขับรถ รถสำหรับใช้ในการฝึกหัดขับ
และสนามฝึกหัดขับรถให้อยู่ในสภาพที่สามารถใช้การได้ดีอยู่เสมอ
หรือไม่จัดทำรายงานการรับสมัครเรียน บันทึกการเรียนการสอน ผลการทดสอบ ผลการอบรม
และหนังสือรับรองผลการเรียน หรือจัดทำไม่ครบถ้วน
ให้ผู้ออกหนังสือรับรองตักเตือนเป็นหนังสือ ในกรณีมีการตักเตือนเป็นหนังสือในเรื่องเดียวกัน
๓ ครั้ง ภายในช่วงอายุหนังสือรับรอง
ให้ผู้ออกหนังสือรับรองระงับใช้หนังสือรับรองเป็นการชั่วคราวไม่เกิน ๓ เดือน
ผู้ได้รับหนังสือรับรองผู้ใดฝ่าฝืนหรือไม่ปฏิบัติตามวรรคหนึ่งในเรื่องเดียวกันอีกภายหลังจากถูกคำสั่งระงับใช้หนังสือรับรองเป็นการชั่วคราว
ให้ผู้ออกหนังสือรับรองยกเลิกหนังสือรับรอง

ข้อ ๓๖ ผู้ได้รับหนังสือรับรองผู้ใดไม่แสดงหนังสือรับรอง
หรือใบแทนหนังสือรับรองตามที่กำหนด หรือไม่จัดส่งรายงานประจำเดือนตามข้อ ๒๒ (๘)
ให้ผู้ออกหนังสือรับรองตักเตือนเป็นหนังสือ
ผู้ได้รับหนังสือรับรองผู้ใดฝ่าฝืนหรือไม่ปฏิบัติตามวรรคหนึ่งในเรื่องเดียวกันอีกภายในระยะเวลา
๖ เดือนนับแต่วันที่กระทำการเรื่องดังกล่าวครั้งก่อนหน้า
ให้ผู้ออกหนังสือรับรองระงับใช้หนังสือรับรองเป็นการชั่วคราวไม่เกิน ๑ เดือน

ข้อ ๓๗ ผู้ได้รับหนังสือรับรองผู้ใดจัดทำหนังสือรับรองผลการเรียนอันเป็นเท็จ
ให้ผู้ออกหนังสือรับรองยกเลิกหนังสือรับรอง

ข้อ ๓๘ โรงเรียนสอนขับรถแห่งใดหยุดดำเนินการเกิน
๙๐ วัน
โดยไม่แจ้งเลิกดำเนินการให้ผู้ออกหนังสือรับรองมีอำนาจสั่งยกเลิกหนังสือรับรองได้

ข้อ ๓๙ ผู้ได้รับหนังสือรับรองผู้ใดเปิดสอนขับรถหรือการอบรมในระหว่างถูกระงับใช้หนังสือรับรองเป็นการชั่วคราว
หรือไม่จัดให้ผู้เข้ารับการศึกษาได้เข้าศึกษาอบรมต่อเนื่องตามข้อ ๒๔
หรือไม่รับผิดชอบค่าใช้จ่ายในส่วนที่ยังขาดภายในระยะเวลาที่ผู้ออกหนังสือรับรองกำหนดตามข้อ
๓๐ วรรคสอง ให้ผู้ออกหนังสือรับรองยกเลิกหนังสือรับรอง

ข้อ ๔๐ ผู้ได้รับหนังสือรับรองผู้ใดจัดให้มีการสอนขับรถหรือการอบรมหลังจากที่หนังสือรับรองสิ้นอายุและไม่อยู่ระหว่างดำเนินการขอต่ออายุหนังสือรับรอง
หรือถูกยกเลิกหนังสือรับรอง ให้ผู้นั้นถูกตัดสิทธิการขอรับรองโรงเรียนสอนขับรถเป็นเวลา
๕ ปี

ข้อ ๔๑ ผู้ได้รับหนังสือรับรองผู้ใดไม่จัดเก็บค่าธรรมเนียมตามอัตราที่กรมการขนส่งทางบกกำหนดให้ผู้ออกหนังสือรับรองระงับใช้หนังสือรับรองเป็นการชั่วคราวไม่เกิน
๑ เดือน และหากกระทำการดังกล่าวซ้ำอีก
ภายในช่วงอายุหนังสือรับรองให้ผู้ออกหนังสือรับรองยกเลิกหนังสือรับรอง

ข้อ ๔๒ ผู้ได้รับหนังสือรับรองผู้ใดนำรถที่มีสภาพไม่มั่นคงแข็งแรง
หรือมีเครื่องอุปกรณ์หรือส่วนควบไม่เป็นไปตามที่กฎหมายกำหนดมาใช้ในการฝึกหัดขับรถ
ให้ผู้ออกหนังสือรับรองตักเตือนเป็นหนังสือโดยกำหนดระยะเวลาให้ดำเนินการแก้ไข
หากผู้ได้รับหนังสือรับรองไม่ดำเนินการภายในระยะเวลาที่กำหนด
หรือกระทำการดังกล่าวซ้ำอีกภายในช่วงอายุหนังสือรับรอง
ให้ผู้ออกหนังสือรับรองระงับใช้หนังสือรับรองเป็นการชั่วคราวไม่เกิน ๑ เดือน

ข้อ ๔๓ ผู้ได้รับหนังสือรับรองผู้ใดไม่ปฏิบัติตามหลักเกณฑ์และเงื่อนไขอื่นที่กำหนดไว้ในกฎกระทรวงว่าด้วยการรับรองโรงเรียนสอนขับรถ
พ.ศ. ๒๕๔๖ หรือกฎระเบียบอื่นใดที่เกี่ยวกับโรงเรียนสอนขับรถ
ให้ผู้ออกหนังสือรับรองมีอำนาจตักเตือนเป็นหนังสือ
ระงับใช้หนังสือรับรองเป็นการชั่วคราวหรือยกเลิกหนังสือรับรองได้ตามความร้ายแรงแห่งกรณี

ข้อ ๔๔ ผู้ได้รับหนังสือรับรองซึ่งถูกยกเลิกหนังสือรับรองต้องส่งคืนหนังสือรับรอง
หรือใบแทนหนังสือรับรองภายใน ๑๕ วัน นับแต่วันที่ได้รับคำสั่งให้ยกเลิก

ข้อ ๔๕ หนังสือรับรองที่ได้ออกให้ไว้ก่อนวันที่ระเบียบนี้มีผลใช้บังคับ
ให้ยังคงใช้ต่อไปได้จนกว่าหนังสือรับรองนั้นจะสิ้นอายุ

ข้อ ๔๖ บรรดาระเบียบหรือประกาศที่ออกตามระเบียบว่าด้วยโรงเรียนสอนขับรถ
พ.ศ. ๒๕๔๗ ให้ยังคงใช้บังคับได้ต่อไปเพียงเท่าที่ไม่ขัดหรือแย้งกับระเบียบนี้
จนกว่าจะมีระเบียบหรือประกาศตามระเบียบนี้ใช้บังคับ


ประกาศ
ณ วันที่ ๑๒ กรกฎาคม พ.ศ. ๒๕๕๕
สมชัย ศิริวัฒนโชค
อธิบดีกรมการขนส่งทางบก
[เอกสารแนบท้าย]

๑. กรมการขนส่งทางบก คำขอให้รับรองโรงเรียนสอนขับรถ
๒. บัญชีรายชื่อผู้ฝึกสอนขับรถ
๓. บัญชีอุปกรณ์หรือสิ่งอำนวยความสะดวก 
๔. บัญชีรถฝึกหัดขับ
๕. ชื่อโรงเรียนสอนขับรถ
๖. แบบรายงานการรับสมัครเรียน
๗. แบบรายงานผลการเรียนส่วนบุคคล
๘. แบบสรุปรายงานผลการเรียน
๙. หนังสือสำคัญรับรองการวางหลักทรัพย์

(ดูข้อมูลจากภาพกฎหมาย)










ปริยานุช/ผู้จัดทำ
๑๘ กันยายน
๒๕๕๕

ชาญ/ผู้ตรวจ
๒๖ กันยายน
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๔๐ ง/หน้า ๑๑/๑๔ กันยายน ๒๕๕๕